ཁྱུང་དཀར་ཚངས་པའི་སྡེ་ཆེན་པོར་འཕེལ་ནས།ཁྱུང་བོ་ལ་སྟེང་འོག་གཉིས་སུ་ཆད་དེ་སྡེ་མིང་ལ་ཁྱུང་བོ་ལ་ཁ་དང་ཁྱུང་བོ་ཐང་ཞེས་སུ་གྲགས།དེར་མ་ཟད་གླིང་བརྒྱའི་བོན་ཚང་མ་དང་སྡོང་སྐམ།མག་སར་སོགས་སུའང་ཁྱུང་དཀར་ཀྱི་གདུང་རྒྱུད་མཆེད་པ་ཡིན་ནོ།།དེ་ལས་ཁྱུང་བོ་ཐང་གི་བརྒྱུད་འཛིན་གཤེན་པོ་ཇི་ལྟར་བྱོན་ཚུལ་རགས་ཙམ་ནི།རབ་བྱུང་ལྔ་བའི་སྔོན་གྱི་དུས་སྐབས་སུ་མདོ་སྨད་ཀྱི་བོན་དགོན་རྣམས་ལ་ཇིང་གུར་རྒྱལ་རབས་ཀྱིས་གནོད་འཚེ་ཆེན་པོ་བྱས་ཏེ་ཉམས་ཉེས་བྱུང་བས་ཁྱུང་བོ་དར་ལྡིང་དགོན་པ་ཡང་འཇིག་ནས་འདུས་བྱས་རང་བཞིན་མངོན།འོན་ཀྱང་ཁྱུང་དཀར་ཚངས་པའི་རྣམ་སྤྲུལ་ཁྱུང་བོ་གཡུ་ཐོག་འབར་བ་བྱོན་ནས།སྨད་པ་ཁྱུང་བོ་ཐང་།གསེར་གཞོང་ཁུག་ཏུ་མཆོག་གསུམ་མཆོད་པའི་ལྷ་ཁང་རྒྱ་ཕིབས་གཡུ་ཐོག་ཅན་བཞེངས།ནང་དུ་གྲུབ་དབང་གོང་མ་ཁྱུང་དཀར་ཚངས་པས་གདུག་པའི་ཤིང་ལ་ཡི་དམ་ཁྲོ་བོ་གཙོ་མཆོག་གི་སྐུ་བཞེངས་པ་སོགས་རྟེན་གཙོ་ཁ་ཤས་དང་།ཕུར་སྐུ་མང་པོ་རྔ་གཤང་ཕྱག་ཆ་གླེགས་བམ་སོགས་སོ་སོ་བགོས་ཏེ་སྡེ་གཉིས་སུ་གྱེས་པ་ནི་ཁྱུང་དཀར་གདན་ས་གོང་འགབ་གཉིས་ཏེ།ད་ལྟ་ཁྱུང་བོ་ལ་སྟེང་འོག་གཉིས་ཞེས་ཁྱིམ་གྲངས་ཉིས་བརྒྱ་ལྷག་ཡོད་པ་འདི་ཡིན་ནོ།།